次韵林教授見別
作者：韓淲
朝代：宋

paragraphs: 老我成漫仕，世事馬牛風。
投身逐毫末，益愧多田翁。
乘春欲東遊，肯問行李窮。
溪干富桃李，花光眩晴空。
停橈一舉首，壯氣猶如虹。
靈山正崔嵬，半在返照中。
行藏豈人定，忠誠本天通。
但顧行未實，奚論報必豐。
君詩多雋永，三年幾相從。
山亭酌別酒，舟車復西東。
餘情尚酬句，歲月雙鬢蓬。
黄髮愛玉體，書來置郵筒。